ประกาศคณะกรรมการว่าด้วยฉลาก ฉบับที่ 31 (พ.ศ. 2553) เรื่อง ให้ตู้น้ำดื่มหยอดเหรียญอัตโนมัตรเป็นสินค้าที่ควบคุมฉลาก
ประกาศคณะกรรมการว่าด้วยฉลาก
ประกาศคณะกรรมการว่าด้วยฉลาก
ฉบับที่ ๓๑ (พ.ศ. ๒๕๕๓)
เรื่อง
ให้ตู้น้ำดื่มหยอดเหรียญอัตโนมัติเป็นสินค้าที่ควบคุมฉลาก
 

โดยที่ปรากฏว่าในปัจจุบันได้มีการให้บริการตู้น้ำดื่มหยอดเหรียญอัตโนมัติแก่ผู้บริโภคเป็นจำนวนมากกระจายอยู่ทั้งกรุงเทพมหานคร
และต่างจังหวัดโดยเฉพาะชุมชนและที่พักอาศัยแต่จากการตรวจสอบของสำนักงานคณะกรรมการอาหารและยา
พบว่าน้ำจากตู้น้ำดื่มหยอดเหรียญอัตโนมัติพบการปนเปื้อนเชื้อจุลินทรีย์
ซึ่งอาจก่อให้เกิดอันตรายกับผู้บริโภค ดังนั้น
การกำหนดให้ตู้น้ำดื่มหยอดเหรียญอัตโนมัติต้องแสดงข้อแนะนำและคำเตือนไว้ในฉลากจะเป็นประโยชน์แก่ผู้บริโภคเพื่อให้ได้รับความปลอดภัย
จึงสมควรกำหนดให้ตู้น้ำดื่มหยอดเหรียญอัตโนมัติเป็นสินค้าที่ควบคุมฉลาก

อาศัยอำนาจตามความในมาตรา
๓๐ และมาตรา ๓๑ แห่งพระราชบัญญัติคุ้มครองผู้บริโภค พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติคุ้มครองผู้บริโภค (ฉบับที่ ๒) พ.ศ. ๒๕๔๑ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งตามมาตรา ๒๙ ประกอบกับมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย คณะกรรมการว่าด้วยฉลากจึงออกประกาศไว้
ดังต่อไปนี้

ข้อ
๑ ในประกาศนี้
ตู้น้ำดื่มหยอดเหรียญอัตโนมัติ หมายความว่า
ผลิตภัณฑ์สำหรับติดตั้งกับท่อจ่ายน้ำ เพื่อกรองน้ำให้สะอาด
กำจัดสิ่งปนเปื้อนหรือสิ่งไม่พึงประสงค์ในการดื่ม ได้แก่ ความขุ่น สี กลิ่น แบคทีเรียบางชนิด
ที่อาจปนเปื้อนในระบบส่งน้ำ ถังพักน้ำ หรือระบบท่อจ่ายน้ำ
ซึ่งมีการนำน้ำมากักเก็บไว้และจำหน่ายให้กับผู้บริโภคโดยผ่านเครื่องอัตโนมัติ

ข้อ
๒ ให้ตู้น้ำดื่มหยอดเหรียญอัตโนมัติเป็นสินค้าที่ควบคุมฉลาก

ข้อ
๓ ฉลากของสินค้าที่ควบคุมฉลากตามข้อ
๒ ให้ปฏิบัติตามข้อ ๑ ถึงข้อ ๓ แห่งประกาศคณะกรรมการว่าด้วยฉลาก เรื่อง
ลักษณะของฉลากสินค้าที่ควบคุมฉลาก พ.ศ. ๒๕๔๑ ลงวันที่ ๒๓ กันยายน พ.ศ. ๒๕๔๑
และให้ระบุรายละเอียดดังต่อไปนี้ไว้ในฉลากด้วย
(๑)
ข้อแนะนำในการใช้ ต้องระบุรายละเอียดอย่างน้อย ดังต่อไปนี้
(ก)
ต้องดูความสะอาดของหัวจ่ายน้ำ
(ข)
ต้องหลีกเลี่ยงการใช้บริการจากตู้น้ำดื่มหยอดเหรียญอัตโนมัติที่มีลักษณะไม่ถูกสุขอนามัย
(ค)
ต้องใช้ภาชนะที่สะอาดในการบรรจุน้ำ
(ง)
ต้องหลีกเลี่ยงการดื่มน้ำจากตู้น้ำดื่มหยอดเหรียญอัตโนมัติที่มีสีกลิ่นหรือรสผิดปกติ
(จ)
ไม่ควรนำภาชนะที่เคยบรรจุของเหลวชนิดอื่นมาบรรจุน้ำ
(๒)
ระบุวัน เดือน ปี ที่เปลี่ยนไส้กรอง แต่ละชนิด
(๓)
คำเตือน ต้องระบุว่า ระวังอันตราย หากไม่ตรวจสอบวัน เดือน
ปีที่เปลี่ยนไส้กรองและตรวจสอบคุณภาพน้ำ ทั้งนี้ ข้อความที่เป็น คำเตือน ต้องใช้ตัวอักษรหนาสีแดงขนาดไม่ต่ำกว่า ๑
เซนติเมตร บนพื้นสีขาว
ข้อความที่เป็นข้อแนะนำใน
(๑) การระบุข้อมูลใน (๒) และคำเตือน ใน (๓)
ต้องแสดงไว้ที่ด้านหน้าของตู้น้ำดื่มหยอดเหรียญอัตโนมัติ
ในลักษณะคงทนถาวรที่สามารถเห็นและอ่านได้อย่างชัดเจน

ข้อ
๔[๑] ประกาศฉบับนี้ให้ใช้บังคับเมื่อพ้นกำหนดหนึ่งร้อยยี่สิบวันนับแต่วันประกาศในราชกิจจานุเบกษาเป็นต้นไป


ประกาศ ณ วันที่ ๘
พฤศจิกายน พ.ศ. ๒๕๕๓
นิโรธ เจริญประกอบ
ประธานกรรมการว่าด้วยฉลาก




ปริญสินีย์/ผู้จัดทำ
๒๑ ธันวาคม ๒๕๕๓

พัสสน/ผู้ตรวจ
๒๖ มกราคม ๒๕๕๔

ชุติมา/ปรับปรุง
๑๗ พฤษภาคม ๒๕๖๐




[๑]
ราชกิจจานุเบกษา
เล่ม ๑๒๗/ตอนพิเศษ ๑๔๐ ง/หน้า ๕๙/๘ ธันวาคม ๒๕๕๓